**Συγγραφή εργασιών**

Η εργασία πρέπει είναι ±2000 λέξεις. Το θέμα της είναι σχετικό με το περιεχόμενο του μαθήματος και το επιλέγουν οι ίδιοι οι φοιτητές/τριες. Η συγγραφή της εργασίας πρέπει να ακολουθεί τις παρακάτω οδηγίες. Αν δεν τις ακολουθεί δεν λαμβάνεται υπόψη στην τελική βαθμολογία.

* Γραμματοσειρά Times New Roman.
* Διάστημα μεταξύ των γραμμών 1,5.
* Μέγεθος γραμμάτων 12.
* Περιθώρια της σελίδας από όλες τις πλευρές 2 εκ.
* Κεφαλαία γράμματα μόνο εκεί που πρέπει (π.χ., αρχή πρότασης, μετά από τελεία, κλπ.).
* Κάθε παράγραφος πρέπει να περιλαμβάνει περισσότερες από μία προτάσεις.
* Μη γράφετε κάτι χωρίς να το στηρίζετε βιβλιογραφικά.
* Χρησιμοποιείτε τρίτο πρόσωπο (π.χ., αντί για «βρήκα ότι…..», γράφετε «βρέθηκε ότι ….).
* Όταν περιλαμβάνετε πίνακα / γράφημα / φωτογραφία βάλτε τον τίτλο από πάνω.
* Η βιβλιογραφία σας πρέπει να περιλαμβάνει τουλάχιστον 10 πηγές (επιστημονικά άρθρα και βιβλία).

Για τους σκοπούς του μαθήματος, μια εργασία πρέπει να έχει τα παρακάτω μέρη:

**1. Εξώφυλλο**

Σε αυτό περιλαμβάνονται:

* Το ίδρυμα στο οποίο έγινε η έρευνα
* Ο τίτλος της εργασίας (πυραμιδοειδής διάταξη και διπλό διάστημα).
* Το όνομα / επώνυμο και το ΑΕΜ του/της συγγραφέα

**2. Περίληψη**

Αρχίζει σε καινούρια σελίδα και η λέξη «Περίληψη» γράφεται με έντονα γράμματα και στοίχιση αριστερά. Πρέπει να είναι:

* Σύντομη (μέχρι 200 λέξεις).
* Ακριβής και να φανερώνει το σκοπό και το περιεχόμενο της έρευνας.
* Περιεκτική, να περιγράφει δηλαδή όλα τα τμήματα της εργασίας (σκοπό, μεθοδολογία, αποτελέσματα, συμπεράσματα).

**3. Περιεχόμενα**

Αρχίζουν σε καινούργια σελίδα και η λέξη «Περιεχόμενα» γράφεται με έντονα γράμματα και στοίχιση στο κέντρο. Παρατίθενται όλες οι επικεφαλίδες και οι αντίστοιχες σελίδες τους.

**4. Εισαγωγή**

Αρχίζει σε καινούργια σελίδα και η λέξη «Εισαγωγή» γράφεται στο κέντρο της γραμμής με έντονα γράμματα. Στο κεφάλαιο αυτό πρέπει να:

* παρουσιάζεται το υπό εξέταση θέμα,
* γίνεται μια σύντομη ανασκόπηση της βιβλιογραφίας που σχετίζεται με το θέμα, η οποία ξεκινάει από τις πιο γενικές και καταλήγει στις πιο σχετικές με το θέμα έρευνες,
* γίνεται μια αναφορά της σημαντικότητας της έρευνας,
* αναφέρεται ο σκοπός της έρευνας,
* αναφέρεται η μεθοδολογία που χρησιμοποιήθηκε.

**5. Επί μέρους κεφάλαια**

Γράφονται μετά την εισαγωγή και παραθέτουν τα σημεία που θέλει να παρουσιάσει ο συγγραφέας.

**6. Συμπεράσματα**

Γράφονται μετά τα αποτελέσματα, χωρίς αλλαγή σελίδας. Η λέξη «Συμπεράσματα» γράφεται στο κέντρο της γραμμής με έντονα γράμματα.

**7. Βιβλιογραφία**

Αρχίζει σε καινούρια σελίδα και η λέξη «Βιβλιογραφία» γράφεται με έντονα γράμματα και στοίχιση στο κέντρο. Εδώ αναφέρονται με αλφαβητική σειρά, **μόνο** οι βιβλιογραφικές αναφορές που υπάρχουν στο κείμενο. Αν ένας συγγραφέας επαναλαμβάνεται, πρώτη αναφέρεται η πιο πρόσφατη μελέτη του. Αν ο ίδιος συγγραφέας έχει μελέτες και με άλλους, πρώτα μπαίνουν οι δικές του μελέτες και έπειτα οι μελέτες με τους άλλους, λαμβάνοντας υπόψη την αλφαβητική σειρά του 2ου συγγραφέα.

**Βιβλιογραφικές αναφορές μέσα στο κείμενο**

Οι συγγραφείς αναφέρονται με το επώνυμό τους και το έτος δημοσίευσης του άρθρου, π.χ. (Schmidt, 1982), ή (Russell & Salmela, 1992). Άλλος τρόπος είναι: Σύμφωνα με τον Schmidt (1982), ή σύμφωνα με τους Russell & Salmela (1992).

Εάν οι συγγραφείς μίας μελέτης είναι 3 ή 4, τότε την πρώτη φορά που αναφέρονται, γράφονται όλα τα ονόματα, (Schmidt, Russell & Salmela, 1992), ενώ τις επόμενες φορές αναφέρεται μόνο το πρώτο όνομα (Schmidt et al., 1992).

Όταν η αναφορά γίνεται σε πολλά ονόματα ταυτόχρονα, τότε τα ονόματα γράφονται αλφαβητικά, π.χ. Από έρευνες (Russell, 1997; Salmela, 1996; Schmidt, 1998), διαπιστώθηκε ότι ..................

**Παραδείγματα παράθεσης βιβλιογραφίας στο τέλος της εργασίας**

Για περιοδικό

Όνομα ή ονόματα συγγραφέων, έτος, τίτλος άρθρου, όνομα περιοδικού, τόμος, πρώτη και τελευταία σελίδα. Για παράδειγμα:

Fishbein, E. & Proctor, G. (1995). The relation of mental abilities with basketball performance. *Psychological Reports*, 23, pp 1-9.

Για βιβλίο

Όνομα ή ονόματα συγγραφέων, έτος, τίτλος, τόπος έκδοσης και εκδότης. Για παράδειγμα:

Schmidt, R. (1995). *Motor learning and performance.* Champaign, IL: McGraw Hill.

Άρθρο σε βιβλίο ή κεφάλαιο

Mace, R. (1990). Cognitive behavior intervention in sports. In J.G. Jones & L. Hardy (Eds.), *Stress and Performance in Sport*. Chichester, England: Willey, pp 203-230.

Για διδακτορική διατριβή

Fineggan, D. (1983). *Factors affecting performance.* Unpublished Doctoral Dissertation, Springfield College, Springfield, MA.

Για πρακτικά συνεδρίων

Clark K. B. (1995). *Problems of freedom and behavior*. Proceedings of the 5th Congress in Sport Medicine, Chicago, IL.